Onwaarskynlike held vs. gewetenlose skurke – Landbouweekblad – 18.10.2013 - Rudie van Rensburg | Skrywer
UITGEWER: Queillerie. Die boek kos R190 en is by goeie boekwinkels oor die land heen te koop.
Daar is 'n moorddossier op inspekteur Kassie Kasselman se lessenaar . . . In die woude van die Niger-delta word Ryan Deetlefs, 'n Suid-Afrikaanse werknemer van die geldgierige Star Petro, deur 'n moorddadige rebellegroep gevange gehou. Haarhof, Malan en Van Dyk Transport in Kaapstad is 'n baie suksesvolle onderneming en eersdaags sal die drie kollegas nóg dieper in die geld rol. Hulle het 'n uiters lonende byverdienste danksy SAPD-hoëlui en die Nigeriese sluikhandel. Maar hoe gemaak met Brink van Dyk en sy Taliban-kwellinge? Carl het op sy olyfplaas in die Karoo afgetree. Hy's klaar met polisiemol-dwelmhandel en die skadulewe tot sy voormalige bevelvoerder kom met 'n versoek wat Carl nie kan weier nie – een wat hom in kontak gaan bring met Afrika se mees gewetenlose skurke.
Rudie van Rensburg het sy loopbaan as joernalis by Die Volksblad begin. In 1982 word hy medestigter en uitgewer van Bloemnuus en later redakteur van die saketydskrif Die Ekonoom. In 1987 verhuis hy Kaap toe en sluit hom by Sanlam se reklame-afdeling aan. In 2008 is sy komedie, Die Begrafnis, by die KKNK met die Sanlamprys vir Afrikaanse teater (beste dramaturg) bekroon. In 2009 verskyn 'n selfpublikasie vir kleuters, Die Doempies van Tafelberg. Hy skilder die afgelope 25 jaar en van sy werk is opgeneem in versamelings in Suid-Afrika, Amerika, Duitsland, Brittanje en Australië.
So se Rudie
Dis die eerste keer dat jy jou hand aan 'n spanningsverhaal waag. Hoe het die idee agter Slagyster ontstaan?
Ek wou nog altyd 'n spanningsverhaal skryf juis omdat ek so lief is vir boeke in dié genre. Toe ek die eerste hoofstuk van Slagyster klaar geskryf het, het ek nog geen idee gehad waarheen die verhaal op pad is nie. Die storie het so met die skryfproses vorm aangeneem en 'n paar draaie gemaak wat ek nie voorsien het nie. Soos die karakters ontwikkel het, het die verhaal amper sy eie koers ingeslaan.
Inspekteur Kassie Kasselman is 'n buitestander soos baie hoofkarakters in dié genre. Het sy persona raakpunte met 'n ware persoon?
Ek het besluit om weg te beweeg van die tradisionele buitestander-macho-speurder. Kassie is die onwaarskynlike held – sosiaal onbeholpe, ietwat van 'n introvert, slordig, 'n laaste waarskuwing op sy polisierekord, oorbehep met sy posseëlversameling en versot op boeremusiek. Sy voordeel is dat mense hom hopeloos onderskat. En, nee, Kassie het nie raakpunte met 'n spesifieke persoon nie, maar het tog eienskappe van 'n paar minder opwindende mense met wie ek paaie gekruis het – en ek heeltemal onderskat het!
Wat was jou grootste probleem met die skryf van Slagyster?
Sekere dele in die verhaal het deeglike navorsing vereis. Die boek maak onder meer 'n draai in die olievelde van Nigerië. Ek moes baie daaroor oplees om geloofwaardigheid te verseker. Verder het ek deurentyd my verhaal deur die oë van 'n leser beoordeel en myself afgevra of ek daarvan sou gehou het as iemand anders dit geskryf het. My grootste probleem was om myself tevrede te hou.